Jurij Ljubimov
Jurij Ljubimov, 1917-2014, russisk skuespiller, instruktør og teaterleder. Ljubimov var fra 1947 skuespiller ved Vakhtangov Teatret i Moskva og iscenesatte i 1964 elevskolens afgangsforestilling, Bertolt Brechts Det gode menneske fra Sezuan, der s.å. blev grundlaget for hans nyorganisering af Taganka Teatret. Hans iscenesættelser kendetegnes af en musikalsk råhed og nøgenhed, hvor oftest samfundets massemenneske er i hovedrollen. Ljubimovs iscenesættelser har haft filosofisk og politisk slagkraft, hvilket bevirkede, at de sovjetiske myndigheder 1983-88 fratog ham hans statsborgerskab. Til Ljubimovs produktion hører endvidere en del operaopsætninger på scener i Europa og Israel.